ঢাকায় হামলার পরে বিতর্কিত ধর্মপ্রচারক জাকির নাইকের টিভি চ্যানেল বন্ধ করার কথা ভাবছে কেন্দ্র। সূত্রের খবর, বাংলাদেশের পক্ষ থেকে নয়াদিল্লিকে এ বিষয়ে অনুরোধ করা হয়েছে। স্বরাষ্ট্র মন্ত্রকের প্রতিমন্ত্রী কিরেণ রিজিজু জানান, বিষয়টি খতিয়ে দেখা হচ্ছে। জাকিরের বিরুদ্ধে অভিযোগ, তিনি টিভিতে ধর্ম প্রচারের নামে আসলে সন্ত্রাসবাদকেই উৎসাহ দেন। এমনকী, গুলশনের হামলাকারীদের মধ্যে দু’জন জাকিরের অনুগামী বলে তদন্তকারীরা জেনেছেন। রিজিজু বলেন, ‘‘জাকিরের বক্তব্য চিন্তার বিষয়। গোয়েন্দা সংস্থা তাঁর ভাষণগুলি খতিয়ে দেখছে।’’